**Միրոսլավ Բարնյաշև** (բուլղար․՝ *Мирослав Барняшев*, ծնվ.՝ դեկտեմբերի 25, 1985 թ.), բուլղարացի պրոֆեսիոնալ ըմբշամարտիկ (ռեստլեր), նախկին ծանրամարտիկ և ակադեմիական թիավարող։ Ներկա պահին հանդես է գալիս «All Elite Wrestling» (AEW) կազմակերպությունում՝ **Միրո** ռինգային անվամբ։ Մասնագիտական կարիերայում երեք անգամ նվաճել է WWE Միացյալ Նահանգների և մեկ անգամ՝ AEW TNT չեմպիոնաական տիտղոսները։

Վաղ կյանքը
----------

Ծնվել է Բուլղարիայի Պլովդիվ քաղաքում։ Պատանեկան տարիներին հաճախել է սպորտային դպրոց, իսկ ավելի մեծահասակ տարիներին մասնակցել է ակադեմիական թիավարության և փաուերլիֆթինգի մրցաշարների։

Պրոֆեսիոնալ ըմբշամարտի կարիերան
-------------------------------

### Վաղ կարիերան (2008–2010)

2000-ականների կեսին Բարնյաշևը հայրենիքից գաղթում է Միացյալ Նահանգներ` ձգտելով դառնալ պրոֆեսիոնալ ըմբիշ։ Սկզբնական ժամանակներում բնակություն է հաստատել Վիրջինիա նահանգում, որից հետո տեղափոխվել է Կալիֆորնիայի Տորենս բնակավայր, որտեղ էլ հաճախել է Նոքսի պրոֆեսիոնալ ըմբշամարտի ակադեմիա` աշակերտելով ռեստլերներ Ռիկիշիին և Գանգրելին։ Նորամուտը ըմբշամարտի անկախ առաջնություններում Բարնյաշևը կատարում է 2008 թվականի նոյեմբերի 22-ին՝ «Միրոսլավ Մակարով» ռինգային անվամբ։

2010 թվականին Բարնյաշևն հանդես է գալիս «Vendetta Pro Wrestling» (VPW) կազմակերպությունում՝ «Միրոսլավ» ռինգային անվամբ։ «VPW»-ի այլ մարզիկների հետ նկարահանվել է «Կուշինատոր» երաժշտական խմբի «The Whole F'n Show» կատարման (ըմբշամարտիկ Ռոբ Վան Դամի թեմատիկ երաժշտությունը) տեսահոլովակում։

### Կարիերան WWE-ում

#### Զարգացման առաջնություններ (2010–2014)

Ռուսևը 2014 թվականի ապրիլին
2010 թվականի սեպտեմբերին Բարնյաշևը պայմանագիր է կնքում ոլորտի առաջատար «World Wrestling Entertainment» (WWE) կազմակերպության հետ։ Պայմանագրի կնքումից հետո Բարնյաշևն սկսում է հանդես գալ «WWE»-ի՝ Ֆլորիդա նահանգում տեղակայված «Florida Championship Wrestling» (FCW) կրտսեր առաջնությունում, որտեղ սկսում է ելույթ ունենալ Ալեքսանդր Ռուսև ռինգային անվամբ։ Ռուսևի մասնակցությամբ առաջին հեռուստատեսային մենամարտը տեղի է ունենում 2011 թվականի հուլիսի 17-ին, որի ժամանակ Ռուսևը մուտք է գործում ռինգ մենեջեր Ռաքել Դիասի ուղեկցությամբ և պարտության մատնում ոմն Մայք Դալտոն անվամբ ըմբիշի։ «FCW»-ի նորամուտից քիչ ժամանակ անց Ռուսև ոլորում է ծնկի ներհոդային ջիլը և շուրջ վեց ամիս ապաքինվում է վնասվածքներից։

Ապաքինվելուց հետո Ռուսևը վերադառնում է «FCW» 2012 թվականի մարտին։ Նույն տարվա ամռանը Ռուսևը կրկին վնասվածք է ձեռք բերում՝ այս անգամ կոտրելով պարանոցը և թևը։ Ապաքինման ժամանակ Բարնյաշևը ճանապարհորդում է Թայլանդ և սկսում ուսումնասիրել մուայ թայ արևելյան մարզաձևը։ 2012 թվականի օգոստոսին «FCW»-ն անվանափոխվում է «NXT Wrestling»-ի։

Վնասվածքներն ապաքինելուց հետո Ռուսևը կատարում է իր նորամուտը «NXT»-ում՝ 2013 թվականի մայիսի 30-ին՝ մենամարտելով NXT չեմպիոնական տիտղոսի համար 1 հավակնորդի որոշման համար անցկացվող թագավորական մենամարտում (անգլ.` battle royale), որում հաղթանակում է Բո Դալասը։ Ռուսևի առաջին անհատական մենամարտը «NXT»-ում տեղի է ունենում օգոստոսի 21-ին, որտեղ նա պարտվում է Դոլֆ Զիգլերին։ Դրանից քիչ ժամանակ անց Սիլվեստեր Լեֆորը դառնում է Ռուսևի մենեջերը, և Սկոտ Դոուսոնի հետ ձևավորում է «Մարտնչող լեգեոներներ» կարճատև թիմը, որը հակամարտությունների մեջ է մտնում Էնզո Ամորեի և Քոլին Կասիդիի թիմի հետ։ «NXT»-ի հոկտեմբերի 30-ի թողարկման ժամանակ Ռուսևն հարձակվում է մենեջեր Սիլվեստեր Լեֆորի վրա և որպես իր «սոցիալական դեսպան» ընտրում Լանային։ Ռուսևի և Լանայի ձևավորած զույգը ներշնչված էր 1985 թվականին նկարահանված «Ռոքի IV» գեղարվեստական ֆիլմի գլխավոր բացասական հերոսներ Իվան և Լյուդմիլա Դրագոների կերպարներից։ Ռուսևի զարգացրած նոր կերպարը ներկայացվում է որպես բուլղարացի չարագործ, իսկ Լանան՝ վերջինիս ռուս մենեջերուհին (ըստ սցենարի)։

Ռուսևը շարունակում է կանոնավոր կերպով հանդես գալ «NXT»-ում՝ մինչև «WWE»-ի հիմնական կազմ դուրս գալը (ապրիլ, 2014 թ.)։

#### Հիմնական կազմ (2014-2015)

#### ՌԴ հերոս, Միացյալ Նահանգների չեմպիոն

Ռուսևը որպես WWE Միացյալ Նահանգների չեմպիոն
Ռուսևը հիմնական կազմի նորամուտը կատարում է 2014 թվականի «Թագավորական կռիվ» փեյ-փեր-վյուի գլխավոր իրադարձության ժամանակ։ 30 ըմբիշներից բաղկացած մարտում մուտք գործելով 6-րդ համարի տակ, Ռուսևը դուրս է մղվում ռինգից 4 ըմբշամարտիկների միացյալ ջանքերի շնորհիվ։ Մի քանի ամիս բացակայելուց հետո Ռուսևն ունենում է իր առաջին պաշտոնական ելույթը «Monday Night Raw» շաբաթական հաղորդաշարի ապրիլի 7-ի թողարկման ժամանակ՝ ջախջախիչ պարտության մատնելով Զաք Ռայդերին։

2014 թվականի մայիսին Ռուսևի կերպարը ձեռք է բերում պրոռուսական և հակաամերիկյան նրբերանգներ, իսկ ռինգ մոտք գործելու ժամանակ հայտարարվում է որ նա ներկայումս բնակվում է Ռուսաստանի մայրաքաղաք Մոսկվայում և ներկայացվում որպես «Ռուսաստանի Դաշնության հերոս»։ Ռուսևն սկսում է անմիջապես հակամարտության մեջ մտնել Բիգ Ի-ի հետ՝ պարտության մատնելով վերջինիս «Payback» և «Money in the Bank» փեյ-փեր-վյու իրադարձությունների շրջանակներում։ Դրանից հետո Ռուսևը նոր հակամարտության մեջ է մտնում ինքնահռչակ «Իրական ամերիկացի» Ջեք Սվագերի հետ, ում պարտության է մատնում հուլիսի 20-ի «Battleground» իրադարձության ժամանակ։ Մարտի մեկնարկից առաջ, Ռուսևին ոգեշնչելու համար Լանան սկսում է գովաբանել Ռուսաստանի Դաշնության նախագահ Վլադիմիր Պուտինին, ինչպես նաև կատարած ճառում արտաբերում է «վերջին իրադարձություններ» խոսքը, ինչը «Վաշինգտոն պոստ» օրաթերթը որակում է որպես հղում Մալայզիական ավիաուղիներին պատկանող «Boeing 777» ինքնաթիռի ողբերգական կործանմանը։ «WWE»-ի ղեկավարությունն ավելի ուշ ներողություն է խնդրում և նշում, որ Լանայի հայտարարությունները կապված չէին կործանված ինքնաթիռի հետ։ «Raw»-ի հոկտեմբերի 6-ի թողարկման ժամանակ Ռուսևի և Լանայի ռինգային պրոմոն անակնկալ կերպով ընդհատում է Դուեյն «Ռոք» Ջոնսոնը։ Երկար բանավեճից հետո Ռոքը և Ռուսևը մենամարտի են բռնվում։

Նոյեմբերի 3-ին Ռուսևին հաջողվում է պարտության մատնել Շեյմուսին և նվաճել WWE Միացյալ Նահանգների տիտղոսը՝ դառնալով «WWE»-ի պատմության առաջին տիտղոսակիր բուլղարացին։ Նոյեմբերի 23-ին՝ «Survivor Series» փեյ-փեր-վյու իրադարձության ժամանակ Ռուսևը մրցում է 10-հոգանոց թիմային մարտում՝ որպես «Թիմ ղեկավարության» (Team Authority) անդամ։ Ռուսևը դուրս է մնում մրցամարտից՝ պահանջվող ժամանակում ռինգ չվերադառնալու պատճառով։ «TLC» իրադարձության ժամանակ Ռուսևը հաջողությամբ պաշտպանում է չեմպիոնական տիտղոսը Ջեք Սվագերի հետ մրցապայքարում։ 2015 թվականի հունվարի 25-ին՝ «Royal Rumble» իրադարձության «թագավորական կռիվ» բազմանդամ մարտի ժամանակ Ռուսևը մուտք է գործում 15-րդ համարի ներքո՝ ռինգից դուրս նետելով 6 մրցակցի։ Իրադարձությանը hաջորդած «Raw» հաղորդման ժամանակ Ռուսևն ընդհարվում է Ջոն Սինայի հետ։ Ըմբիշները հանդիպում են «Fastlane» իրադարձության շրջանակներում՝ փետրվարի 22-ին։ Մարտն ավարտվում է Ռուսևի հաղթանակով։ Բախտը, սակայն, երկրորդ անգամ չի ժպտում Ռուսևին, ով տանուլ տալով «Ռեսլմանիա 31»-ի շրջանակներում անցկացվող ռևանշ մենամարտը, զրկվում է Միացյալ Նահանգների տիտղոսից։ Տիտղոսը ետ բերել չի հաջողվում է «Extreme Rules»-ի շրջանակներում անցկացված ռուսական շղթայամարտում (*Russian Chain match*)։ Մարտի ընթացքում ռինգին մոտ գտնվող Լանան անընդհատ դրական արձագանքների էր արժանանում հանրության կողմից, ինչը դուր չէր գալիս Ռուսևին, ով կարգադրում է ուղեկցորդուհուն անմիջապես հեռանալ ռինգի մոտից։ Ռուսևը տանուլ է տալիս ևս մեկ ռևանշ «Payback» իրադարձության ժամանակ (մայիսի 17, 2015)։

#### Բուլղարյան մարդագազան (2015-այժմ)

«Payback»-ին հաջորդած «Raw»-ի ժամանակ Ռոսևը վերջ է դնում իր և Լանայի ռինգային համագործակցությանը, ով ի պատասխան ապտակում է նրան։ Մայիսի 25-ի թողարկման ժամանակ Ռուսևը կրկին վերադառնում է բուլղարացու կերպարին՝ ռինգ մուտք գործելիս ձեռքում պահելով Բուլղարիայի եռագույնը։ Նույն երեկոյան Ռուսևին չի հաջողվում Լանայի հետ վերամիավորվել։ Երեք օր անց՝ «SmackDown»-ի թողարկման ժամանակ Ռուսևը Ռայբեքի հետ ունեցած մենամարտի ժամանակ կոտրում է ոտնաթաթը, ինչը խոչընդոտում է նրան «Elimination Chamber» իրադարձության շրջանակներում թափուր դարձած Միջմայրցամաքային տիտղոսի համար պայքար մղելուց։ Վնասվածքից հետո Ռուսևը Լանային ետ բերելու ևս մեկ փորձ է կատարում, սակայն կրկին ապարդյուն։ Լանան սկսում մերձ հարաբերությունների մեջ մտնել Դոլֆ Զիգլերի հետ (քեյֆեբ), իսկ Ռուսևը միանում է Սամմեր Ռեյին։ «Raw»-ի հունիսի 29-ի թողարկման ժամանակ Ռուսևը և Ռեյն ընդհարվում են Լանային և Զիգլերին, ինչի հետևանքով Ռեյը և Լանան մենամարտի են բռնվում։ Հուլիսի 6-ի «Raw»-ի թողարկման ժամանակ նորաստեղծ զույգերը կրկին են ընդհարվում, և այս անգամ Ռուսևն է դաժանորեն հարձակվում Զիգլերի վրա՝ նրան հարվածելով սրունքին հարմարեցված անթացուպով՝ այդ կերպ ցույց տալով, որ ոտքի վնասվածքն ամբողջովին ապաքինվել էր։ Հարվածի պատճառով Զիգլերն ստանում է շնչափողի սցենարային վնասվածք՝ անորոշ ժամանակով դուրս մնալով ռինգային գործունեությունից։ Ռուսևը պաշտոնապես ռինգ է վերադառնում հաջորդ «SmackDown»-ի ժամանակ՝ պարտության մատնելով Ֆանդանգոյին։ «Raw»-ի հուլիսի 13-ի թողարկման ժամանակ Ռուսևը պատասխանում է Ջոն Սինայի Միացյալ Նահանգների չեմպիոնական տիտղոսի բաց մարտահրավերին։ Ռուսևին ընդհատում են Քևին Օուենսը և Սեզարոն, ովքեր նույնպես ցանկություն են հայտնում մասնակցելու տիտղոսի բաց խաղարկմանը։ Հավակնորդների շրջանում անցկացվում է եռակողմանի մարտ, ինչի հաղթողը կարող էր ավելի ուշ հանդիպել Սինայի հետ։ Մարտի ընթացքում Օուենսը լքում է ռինգը։ Մարտն ավարտվում է Ռուսևի հաղթանակով։ Հաջորդ՝ տիտղոսային մարտը կրկին հաղթում է Ռուսևը, սակայն որակազրկմամբ, այն բանից հետո երբ Օուենսը վերադառնում է ռինգ և հարվածում նրան։ «SmackDown»-ի հուլիսի 16-ի թողարկման ժամանակ Սեզարոյի հետ մարտում Ռուսևը ստանում է երկրորդ փինֆոլային պարտությունը հիմնական կազմում հանդես գալուց ի վեր։ Զիգլերը ռինգե է վերադառնում «Raw»-ի օգոստոսի 17-ի էպիզոդի ժամանակ և անմիջապես հարձակվում Ռուսևի վրա։ Հակառակորդները պաշտոնապես ընդհարվում են «Սամրսլեմ» իրադարձության ժամանակ։ Լանայի և Սամմեր Ռեյի ներխուժման հետևանքով մարտն ավարտվում է կրկնակի քաունթաուտով։ Մարտի ավարտից հետո Ռուսևն ու Ռեյը սկսում են կռվել Զիգլերի և Լանայի հետ։

«Raw» -իհոկտեմբերի 5-ի թողարկման ժամանակ Սամմեր Ռեյը Ռուսևին սցենարային ամուսնության առաջարկություն է անում։ Ռուսևը պատասխանում է, որ կամուսնանա նրա հետ միմիային չեմպիոնական տիտղոս նվաճելուց հետ։ Հոկտեմբերի 11-ին, սակայն, «TMZ» տաբլոիդային կայքը հաղորդում է, որ Ռուսևը և Լանան նշանադրվել են իրական կյանքում։ Իրական նորությունն օգտագործվում է «Raw»-ի հաջորդ էպիզոդում, ինչի հետևանքով Սամմերը վերջ է դնում իր և Ռուսևի հարաբերություններին։

Անձնական կյանք
--------------

Բարնյաշևն իրական կյանքում ամուսնացած է դերասանուհի և մոդել Քեթրին Փերրի հետ, ով ռինգում մարմնավորում է նրա ուղեկցորդուհի Լանային։ Զույգը բնակվում է Նեշվիլ քաղաքում (Թենեսի նահանգ)։

Պրոֆեսիոնալ ըմբշամարտում
------------------------

Լանան և Ռուսևը
* **Ավարտող հնարքներ**
	+ ***Աքոլեյդ*** (այլ կերպ հայտնի որպես «ուխտի ճիրան»)՝ NXT/WWE
	+ *Բուլ-պլեքս* (օկլահոմյան գլորում՝ փոխակերպված բացթողնման գերմանական սուպլեքսի)՝ FCW
* **Այցեքարտային հնարքներ**
	+ բադի բլոկ
	+ ցատկային ոտնահարված
	+ Ծնկահարվածներ անկյունում գտնվող մրցակցին
	+ Վազող ազդրային հարված անկյունում գտնվող մրցակցին
	+ Սամոական դրոպ
	+ Պտտվող կրնկահարված
	+ Սոպերքիք
	+ Ճոճորվող կողային տապալում
* **Մենեջերներ**
	+ Լանա
	+ Մարկու Մակ
	+ Նիք Ռոջերս
	+ Ռաքել Դիաս
	+ Սիլվեստեր Լեֆոր
* **Մականուններ**
	+ «Հարվածող բուլղարացի»
	+ «Բուլղարյան մարդագազան»
	+ **«Սուպեր-մարզիկ»**
* **Թեմատիկ երաժշտություն**
	+ «Միլա Ռոդինո» — Ցվետան Ռադոսլավով (2011 – հունվարի 29, 2014)
	+ **«Рев на лъвът (Roar of the Lion)»** — CFO$ (հունվարի 26, 2014–այժմ)

Ծանոթագրություններ
------------------

1. ↑  Բայեր, Մեթյու (2011 թ․ հոկտեմբերի 21). "Գանգրելի ուժը 42 տարեկան հասակում դեռ չի սպառվել". *«Canoe.ca»*. «Քվեբեկոր մեդիա». Արխիվացված է the original 2014 թ․ հունվարի 30-ին. Retrieved Սեպտեմբերի14, 2013.
2. ↑  "Ալեքսանդր Ռուսև". *«Gerweck.net»*. Retrieved 2014 թ․ հունվարի 26.
3. ↑  "«Vendetta Pro»-ի աստղերն հանդես են եկել Ռոբ Վան Դամի մուտքային երաժշտության տեսահոլովակում". *«VendettaProWrestling.com»*. «Vendetta Pro Wrestling». 2010 թ․ հոկտեմբերի 27. Արխիվացված է the original 2013 թ․ դեկտեմբերի 30-ին. Retrieved 2013 թ․ սեպտեմբերի 21.
4. ↑  Ռիչարդ Տրիոնֆո (2011 թ․ հուլիսի 17). "«Florida Championship Wrestling»-ի հեռուստատեսային զեկույց". *«PWInsider.com»*. «Պրո ռեստլինգ ինսայդեր». Retrieved 2013 թ․ սեպտեմբերի 21.
5. ↑  Բայրոն Սաքստոն (2013 թ․ դեկտեմբերի 4). "«NXT չեմպիոնի զեկույց». Բո Դալասը գնահատում է NXT-ի հինգ ծագող աստղերին". *«WWE.com»*. «WWE». Retrieved 2014 թ․ հունվարի 3. Ալեքսանդր Ռուսևն ու Լանան ինձ հիշեցնում են «Ռոկկի IV»-ի հայտնի զուգը
6. ↑  Ջեյմս Կալդվել (2014 թ․ ապրիլի 7). "Կալդվելի WWE Raw-ի արդյունքները 4/7". «Պրո ռեստլինգ թորչ». Retrieved 2014 թ․ հունիսի 30.
7. ↑  Թիմ Թրիման (2014 թ․ մայիսի 14). "Պուտինն ընդդեմ Օբամայի` սպանդեքսում։ Ռեստլինգի նոր սառը պատերազմը". *«Դեյլի բիստ»*. «IAC/InterActiveCorp». Retrieved 2014 թ․ մայիսի 25.
8. ↑  Ջեյմս Կալդվել (2014 թ․ հունիսի 24). "։ «Կալդվելի WWE Raw-ի արդյունքները 6/23". *«PWTorch.com»*. «Պռո ռեստլինգ Թորչ». Retrieved 2014 թ․ հունիսի 30.
9. ↑  Ջեյմս Կալդվել (2014 թ․ հունիսի 1). "։ «Կալդվելի WWE Payback-ի արդյունքները 6/1". *PWTorch.com*. «Պռո ռեստլինգ Թորչ». Retrieved 2014 թ․ հունիսի 30.
10. ↑  Փեյն, Մարիսա (2014 թ․ հուլիսի 21). "«WWE»-ն ակնարկում է Մալայզիական ավիաուղիների 17-րդ չվերթի մասին`«Battleground»-ի ժամանակ, որն այդքան էլ դրական ընդունելություն չստացավ". *«Վաշինգտոն պոստ»*. «Քեթրին Ուեյմութ». Retrieved 2014 թ․ հուլիսի 23.
11. ↑
12. ↑  Caldwell, James (2015 թ․ օգոստոսի 23). "CALDWELL'S SUMMERSLAM REPORT 8/23: Ongoing "virtual-time" coverage of Lesnar vs. Taker, Title vs. Title, more big matches". *Pro Wrestling Torch*. Retrieved 2015 թ․ օգոստոսի 23.
13. ↑  Caldwell, James (2015 թ․ հոկտեմբերի 12). "CALDWELL'S WWE RAW RESULTS 10/12: Complete "virtual-time" coverage of live Chicago Raw - Cena's U.S. Title Open Challenge, WWE Champ loses in main event, more". *Pro Wrestling Torch*. Retrieved 2015 թ․ հոկտեմբերի 14.
14. ↑  Ջոնսոն, Մայք (2015 թ․ հոկտեմբերի 11). "WWE-ի աստղերը նշանադրվել են". *PWInsider*. Retrieved 2015 թ․ հոկտեմբերի 12.
15. ↑  "«WWE»-ի աստղեր Լանա և Ռուսև. Ռուսաստանում մենք մինչև ամուսնանալը միասին տուն եք գնում". *«Թի Էմ Զի»*. «Թայմ Ուորներ». 2015 թ․ մարտի 1. Retrieved 2015 թ․ մարտի 1.

Արտաքին հղումներ
----------------

|  |  |
| --- | --- |
|  | Ալեքսանդր Ռուսև Վիքիպահեստում |

* WWE.com էջ(անգլ.)
* IMDb էջ(անգլ.)
* Պաշտոնական Թվիթեր էջ(անգլ.)
* Մարտերի ցանկ Ռեստլինգի համացանցային բազայում(անգլ.)